卢岩观瀑布
叶封 (Ming)
山穷壁立劖崖岸，如悬大瓠刳其半。瀑水遥从云外来，风雨苍茫吹不断。晴岚晻蔼秋复春，霏微淅沥无昏晨。亦觉轻阴散霢霂，逶迤石罅生粼粼。尔乃满盈雷雨作，喧豗淜湃倾丛薄。崇朝霁色洗芙蓉，万丈银河自天落。北望群峰隐若蹲，惊趋哀壑争飙奔。沧溟潮生浪花白，腾波急溜冲云根。碧崿承流湱欲溃，冰山乍倒璚枝碎。玉龙被剸鳞甲摧，激怒难回乱飞坠。从兹直下垂天绅，建瓴之势无停轮。累累小珠大珠堕，崩涛积雪浮松筠。曦晖照见闪虹电，云彩徘徊净霜练。微风忽度相欹斜，细雨轻烟拂人面。仰观不足常淙淙，厥状非一难形容。昼暮阴晴亦屡异，穷工极态烟光重。越昔卢鸿宅其下，翠庭樾馆何潇洒。岩因其姓以为名，高蹈应空后来者。君不见龙潭石淙皆绝奇，奇在嶙峋水挟之。卢岩之奇独在水，林壑藉以增幽姿。况且嵩中水泉少，潺湲不绝无如斯。旷然疑是别天地，胡勿于此诛茅茨。吾将老矣始一遇，乐此忘疲忽天暮。扶筇出壑久踟蹰，犹恐涛声在深树。